Mies puukotti ex-vaimonsa kuoliaaksi – Tappajan surmannut mies välttyi tuomiolta, koska teko oli hätävarjelua

Pirkanmaan käräjäoikeus on hylännyt syytteen Sastamalan taposta. Mies kuoli Sastamalassa viime toukokuussa. Käräjäoikeuden mukaan kyse oli hätävarjelusta. Tapahtumat saivat alkunsa 8. toukokuuta Sastamalassa sijaitsevasta yksityisasunnosta. Hätäkeskus sai kello 22.40 hälytyksen Hossantiellä sijaitsevaan omakotitaloon. Paikalla ollut mies kertoi talossa käynnissä olleesta holtittomasta puukottamisesta. Poliisipartio löysi talosta kaksi kuollutta, miehen ja naisen, kolme puukoniskuista loukkaantunutta miestä ja yhden haavoittumattoman miehen. Tapahtumat saivat alkunsa, kun talossa asunut nainen meni toukokuisena maanantai-iltana käymään kotonaan neljän miehen kanssa. Noin iltakymmenen aikaan naisen aviomies, josta hän oli eroamassa, saapui paikalle. Paikalla olleet neljä miestä ovat poliisin esitutkinnassa kertoneet, että talossa asuneen naisen aviomies oli tullut yllättäen taloon, puukottanut yhtä miestä ja tappanut sitten vaimonsa. Tämän jälkeen mies oli puukottanut miehistä vielä kahta. Tilanne päättyi, kun oikeudessa syytettynä ollut mies puukotti naisen tappanutta miestä rintaan sillä seurauksella, että tämä menehtyi. Vastaajan mukaan hän puolusti omaa ja muiden tapahtumapaikalla olleiden henkeä tappajan hyökkäystä vastaan. Pirkanmaan käräjäoikeuden mukaan tilannetta voidaan kuvailla poikkeukselliseksi, nopeaksi ja yllätykselliseksi. Käräjäoikeuden mukaan syytetyn puukottama mies oli puukottanut neljää henkilöä. Tapahtumapaikalla olleet todistajat arvioivat, etteivät olisi jääneet henkiin, ellei miestä olisi pysäytetty. Oikeus otti huomioon myös sen, että miestä oli yritetty pysäyttää ennen veitsen iskua esimerkiksi tavaroita heittämällä. Syytetty ei oikeuden mukaan ole nimenomaisesti tähdännyt miestä veitsellä sydämeen. Näistä syistä käräjäoikeuden mukaan teko on ollut hyökkäyksen torjumiseksi välttämätön. Sekä syytetty että kuollut mies olivat tapahtumahetkellä päihteiden vaikutuksen alaisina. Syytetty oli toukokuusta alkaen vangittuna. Nyt hän pääsee vapaaksi. Mies tuomittiin huumausaineen käyttörikoksesta. Tuomio ei ole lainvoimainen.